Uit die Kantoor – Laerskool Fochville
Wat ‘n jaar? Die jaar 2018 sal heel moontlik onthou word as een van die suksesvolste jare in die onlangse geskiedenis van Laerskool Fochville. Laerskool Fochville het op al die gebiede uitgestaan as ons gemeet word aan standaarde van omliggende skole en selfs landswyd.
Ek weet dit het ongelooflik baie geëis van ons kinders, en ouers. Letterlik ure en ure se volgehoue toewyding deur almal het die jaar moontlik gemaak. Natuurlik kon niks bereik word sonder die seën en genade van ons Skepper nie. Ons as sondige mense sien mos gewoonlik Sy hand in retrospeksie as ons terugkyk na alles en besef dat niks moontlik was sonder ons Vader se hulp nie. .
Ek wil vir u as ouer en elke leerling uit my hart bedank vir u volgehoue ondersteuning en betrokkenheid. In ‘n land waar onderwys en skole daagliks met uitdagings op vele gebiede sit, kan ek met dankbaarheid noem dat Laerskool Fochville nie stagneer of self agteruitgaan nie, maar jaar na jaar die standaard verhoog.
Elke kind het die reg tot kwaliteit onderrig. Die vraag is altyd: “Gebruik elke leerling of ouer die geleenthede wat aan Laerskool Fochville gebied word?”
Tans is die skool hard besig om te beplan vir 2019. Ek sien saam met die personeel baie uit na 2019. Kom ons vat hande. Ouers en onderwysers het mekaar nodig ten einde die beste te gee vir elke kind.
U kind se toekoms is vir ons onderwysers ook belangrik en Laerskool Fochville wil jaarliks die bes moontlike kind na die Hoërskool stuur.
Dankie vir 2018. Dankie kinders en dank aan u as ouer. Dankie vir die personeel. Die groot dankie gaan aan ons Vader wat elke dag saam met ons ‘n paadjie stap. Mag u ‘n baie Geseënde Christusfees beleef en mag 2019 net voorspoed en seën vir u elkeen inhou.
Ons sien daarna uit om u hier te ontvang in 2019.
~ Ben Habig